
R E F E R A T  D E  A P R O B A R E 
privind încheierea Acordului de cooperare între Municipiul Brad, Județul Hunedoara din România și Orașul Santa Maria a Vico, Provincia
 Caserta, Regiunea Campania din Republica Italiană

În vederea creșterii capacității instituționale a Municipiului Brad prin cooperare și asociere cu unități administrativ - teritoriale din străinătate, comunitatea locală, prin reprezentanți de la nivelul instituțional și cultural, a desfășurat de-a lungul timpului diverse activități socio-culturale și educaționale în colaborare cu administrații publice locale din Uniunea Europeană.
În luna aprilie 2023, cu prilejul derulării unui proiect finanțat cu fonduri europene, reprezentanți ai Municipiului Brad au participat în orașul Caspe, regiunea Aragon, Regatul Spaniei împreună cu reprezentanți ai orașului Gaillac regiunea Occitania, Republica Franceză și ai orașului Santa Maria a Vico, regiunea Caserta, Republica Italiană la o acțiune socio-culturală cu tema „Europa pe care ne-o dorim”, prilej cu care a fost încheiat și un acord de principiu pentru realizarea unei colaborării între cele patru orașe europene. 
În vederea inițierii procedurilor de încheiere a unor acorduri de cooperare cu cele trei orașe,  Consiliul Local al Municipiului Brad și-a dat acordul de principiu în ședința din data de 12 aprilie 2023 și Primăria Municipiului Brad a inițiat procedurile legale în acest sens.
De asemenea, pentru stabilirea unor aspecte legate de încheierea acordului de cooperare, în luna iunie 2023, o delegație a Municipiului Brad s-a deplasat la Santa Maria a Vico, Italia, unde, împreună cu conducerea Primăriei din oraș, s-a convenit calendarul încheierii acordului.
Administrația publică a orașului Santa Maria a Vico a transmis Municipiului Brad Hotărârea nr. 0823-759533, înregistrată la Primăria Municipiului Brad sub nr. 37084, document redactat în limba italiană, prin care se comunică acceptul în vederea semnării acordului de cooperare.
Santa Maria a Vico este un pitoresc oraș situat în provincia Caserta din regiunea Campania din Italia. Cunoscut pentru peisajele sale frumoase și pentru atmosfera sa liniștită, Santa Maria a Vico este o destinație ideală pentru cei care caută să se relaxeze și să se bucure de farmecul Italiei rurale.
Orașul este presărat cu clădiri tradiționale și străzi înguste, care păstrează un aer autentic și plin de istorie. Biserica principală, Cattedrale di Santa Maria Assunta, reprezintă unul dintre principalele obiective turistice, cu o arhitectură impresionantă și opere de artă valoroase.
Santa Maria a Vico este înconjurat de peisaje idilice, cu dealuri verzi, livezi de măslini și vii. Regiunea este renumită pentru producția de vinuri excelente, iar turiștii pot savura aromele locale în cramele din apropiere.
Având 14.210 locuitori, oamenii din Santa Maria a Vico sunt primitori și mândri de tradițiile și cultura lor. Turiștii pot experimenta ospitalitatea autentică a italienilor, încântându-se de delicatesele culinare locale și de atmosfera prietenoasă a restaurantelor și cafenelelor locale.
Cu o atmosferă liniștită și autentică, Santa Maria a Vico este locul perfect pentru a te relaxa, a te conecta cu natura și a te bucura de stilul de viață autentic italian.

Având în vedere colaborarea de-a lungul timpului, se impune necesitatea încheierii unor acorduri de colaborare instituțională între administrațiile publice locale conform prevederilor legale în vigoare specifice fiecărei țări.
În contextul celor de mai sus și ținând seama de avizul favorabil nr. G1/1449/05.07.2023 emis de către Ministerul Afacerilor Externe, înregistrat la Primăria Municipiului Brad sub nr. 37129/10.07.2023 și de avizul favorabil nr. 85148/21.06.2023 emis de către Ministerul Dezvoltării, Lucrărilor Publice și Administrației, înregistrat la Primăria Municipiului Brad sub nr. 35887/26.06.2023, am inițiat prezentul proiect de hotărâre prin care am propus încheierea Acordului de cooperare între Municipiul Brad, Județul Hunedoara din România și Orașul Santa Maria a Vico, Provincia Caserta, Regiunea Campania din Republica Italiană și îl supun spre dezbatere și aprobare plenului Consiliului Local al Municipiului Brad în forma prezentată.
Am propus, de asemenea, împuternicirea Primarului Municipiului Brad să semneze acordul de cooperare încheiat cu Orașul Santa Maria a Vico.	
Invoc în susținerea proiectului de hotărâre prevederile art. 41 din Legea 590/2003 privind tratatele, cu modificările şi completările ulterioare, ale art. 4 din Hotărârea Guvernului nr. 16/2017 privind organizarea şi funcționarea Ministerului Afacerilor Externe, ale art. 89 alin. 6 - alin. 15, art. 129 alin. (1), alin. (2) lit. e), alin. (9) lit. c) din O.U.G. nr. 57/2019 privind Codul administrativ, cu modificările şi completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

